Document ID: 32003R1208

Kommissionens forordning (EF) nr. 1208/2003
af 4. juli 2003
om fastsættelse af mindstesalgspriser for oksekød udbudt til salg i henhold til den i forordning (EF) nr. 1033/2003 omhandlede første licitation og om fravigelse af samme forordning
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1254/1999 af 17. maj 1999 om den fælles markedsordning for oksekød(1), senest ændret ved Kommissionens forordning (EF) nr. 806/2003(2), særlig artikel 28, stk. 2, og
ud fra følgende betragtninger:
(1) Visse mængder oksekød er blevet udbudt til salg ved Kommissionens forordning (EF) nr. 1033/2003 af 17. juni 2003 om salg ved periodisk licitation af oksekød, som visse interventionsorganer ligger inde med(3).
(2) I henhold til artikel 9 i Kommissionens forordning (EØF) nr. 2173/79 af 4. oktober 1979 om gennemførelsesbestemmelser for afsætning af oksekød, som interventionsorganerne har opkøbt, og om ophævelse af forordning (EØF) nr. 216/69(4), senest ændret ved forordning (EF) nr. 2417/95(5), skal mindstesalgspriserne for kød udbudt i licitation fastsættes under hensyntagen til de modtagne bud.
(3) I betragtning af de særlige forhold i sommersæsonen er det hensigtsmæssigt at forlænge fristen på to måneder som omhandlet i artikel 4, stk. 2, i forordning (EF) nr. 1033/2003 for overtagelse af kød, der er solgt efter bud, der blev indgivet indtil den 23. juni 2003 i overensstemmelse med artikel 2, stk. 1, litra a), i forordning (EF) nr. 1033/2003.
(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -
UDSTEDT FØLGENDE FORORDNING:
Artikel 1
De mindstesalgspriser for oksekød i forbindelse med den første licitation, som er omhandlet i forordning (EF) nr. 1033/2003, og for hvilken indleveringsfristen udløb den 25. juni 2003, fastsættes i bilaget til denne forordning.
Artikel 2
Uanset artikel 4, stk. 2 i forordning (EF) nr 1033/2003 er fristen for overtagelse af kød, der er solgt efter bud, der blev indgivet indtil den dato, der er fastsat i artikel 2, stk. 1, litra a), i nævnte forordning, tre måneder fra dagen for meddelelsen som omhandlet i artikel 11 i forordning (EØF) nr. 2173/79.
Artikel 3
Denne forordning træder i kraft den 5. juli 2003.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 4. juli 2003.

Labels: 2
3
17